Opiskelija: "Sairaanhoitajaksi pääsee liian helposti kun opetusta karsittu" – Oppilaitos teki 1,2 miljoonan voiton

toimitus

Sairaanhoitajaopiskelija Minna Huovinen arvostelee Savonia-ammattikorkeakoulun sairaanhoitajakoulutusta.

Kolme vuotta oppilaitosta käyneen Huovisen mielestä sairaanhoitajaksi pääsee liian heppoisin opein. Syynä on liian vähäinen tai tasoltaan heikentynyt opetus.

Huovinen kirjoittaaSavon Sanomien mielipidepalstalla, että hän on opiskellut päätoimisella päiväopiskelun linjalla.

– Silti koulussa on ollut yhteensä todella vähän opetusta. Lukujärjestyksissä on usein tyhjiä viikkoja, ja useana koulupäivänä tunteja on vain muutama. Oppitunnit loppuvat lähes aina noin tunti ennen suunniteltua päättymisaikaa, ja usein niitä myös perutaan, Huovinen kirjoittaa.

Lähiopiskelun sijaan sairaanhoitajaopiskelijoille tarjotaan nettikursseja ja itseopiskelua. Huovinen hämmästelee tällaista painotusta ja arvioi sen taustalla olevan säätöt.

Kärsimään joutuvat opiskelijat: Vaikka opiskelu voi olla helppoa, eivät hoiva-ammatissa vaadittavat taidot näin kerry.

– Jos jokin asia jää opiskelijalta epäselväksi, niin harvoin on tilaisuutta kysyä siitä opettajalta. Lähtökohtaisesti kaikki kurssit on kuitenkin helppo päästä läpi riippumatta siitä, onko todellisuudessa mieleen jäänyt mitään.

– Erityisesti netissä tehtävät kokeet ovat lähinnä turhia muodollisuuksia, sillä vastauksethan voi aina googlettaa vaikkapa porukalla.

Huovisen mukaan moni hänen opiskelijatovereistaan on tehnyt samansuuntaisia havaintoja.

Syyksi tilanteeseen Huovinen näkee vuosina 2011–2014 tehdyn uudistuksen, joka muutti ammattikorkeakoulut osakeyhtiöiksi.

–Se uudisti rahoitusta niin, että 40 prosenttia rahoituksesta saadaan suoritetuista tutkinnoista ja 23 prosenttia 55 opintopistettä suorittaneiden opiskelijoiden määrästä. Näin koulu yrittää saada mahdollisimman monen valmistumaan tai jaksamaan opinnoissaan edes jonkin aikaa turvatakseen näin suurimman osan rahoituksestaan. Sivuseikaksi jää, mitä helposti opinnoissaan etenevät ja valmistuvat opiskelijat todellisuudessa osaavat.

Asiakastiedon mukaan Savonia-ammattikorkeakoulu Oy:n liiketaloudellinen tulos oli toissa vuonna 1 242 000 euroa plussalla.

Koulun liikevoittoprosentti oli 2,8. Henkilöstöään oppilaitos karsi vuoden aikana 40:llä ja se laski 446:een.

Liikevaihtoa kertyi vajaat 43,5 miljoonaa.

Vuoden 2014 tulosraporttia ei ole saatavilla, joten vertailu aiempaan ei voida niiden pohjalta tehdä.